|  |  |
| --- | --- |
|  | **«РАСЛЫЙМ»****Татарстан Республикасы** **мәгариф һәм фән****министры****\_\_\_\_\_\_\_\_\_\_\_ И.Г.Һадиуллин****«\_\_\_» \_\_\_\_\_\_\_\_\_ 2021 нче ел** |

**Рус телендә белем бирү мәктәпләренең татар укучылары өчен**

**2022 нче елда туган (татар) әдәбияттан бердәм республика имтиханын**

**уздыру материалларының күрсәтмә варианты**

**Демонстрационный вариант**

**контрольных измерительных материалов для проведения в 2022 году единого республиканского экзамена**

**по родной (татарской) литературе для учащихся-татар**

**школ с русским языком обучения**

разработан федеральным государственным автономным образовательным учреждением высшего образования

«КАЗАНСКИЙ (ПРИВОЛЖСКИЙ) ФЕДЕРАЛЬНЫЙ УНИВЕРСИТЕТ»

подготовлен государственным бюджетным учреждением

«РЕСПУБЛИКАНСКИЙ ЦЕНТР МОНИТОРИНГА КАЧЕСТВА ОБРАЗОВАНИЯ»

утвержден МИНИСТЕРСТВОМ ОБРАЗОВАНИЯ И НАУКИ

РЕСПУБЛИКИ ТАТАРСТАН

**Күрсәтмә вариантка аңлатма**

Татар әдәбиятыннан бердәм республика имтиханының (БРИ) күрсәтмә варианты дәүләт йомгаклау аттестациясенә әзерләнүчеләргә, югары уку йортына керергә җыенучыларга йөз тотып төзелде. Шуны истә тотарга кирәк: әлеге вариант имтиханда тәкъдим ителәчәк биремнәрне тулысынча чагылдырмый. Аның төп максаты – укучыларга бердәм республика имтиханына мөстәкыйль әзерләнергә юнәлеш бирү.

Күрсәтмә вариант укучыларда контроль-үлчәү материалларының структурасы, биремнәрнең күләме, формасы, катлаулылык дәрәҗәсе (җиңел, уртача, авыр) турында гомуми күзаллау булдыруны күздә тота. Мөстәкыйль әзерлек барышында укучыларга файдалану өчен биремнәргә җаваплар да тәкъдим ителә. Киңәйтелгән җавапларны бәяләү критерийлары укучыларда һәм, гомумән, киң җәмәгатьчелектә бу сорауларга куелган таләпләр турында күзаллау булдыра, әзерлек процессында игътибар ителәсе мәсьәләләрне ассызыклый.

Әлеге мәгълүматлар укучыларга татар әдәбиятыннан бердәм республика имтиханына әзерләнү юлын формалаштырырга, камилләштерергә ярдәм итә.

Демонстрационный вариант ЕРЭ-11 по татарской литературе, 2022 год

**Имтихан эшен башкару өчен күрсәтмә**

Имтихан эшен башкару өчен 210 минут вакыт бирелә. Татар әдәбиятыннан бердәм республика имтиханы биремнәре 3 бүлектән гыйбарәт.

Беренче һәм икенче бүлекләрдәге биремнәр тәкъдим ителгән әдәби текстларга эчтәлек һәм форма ягыннан анализ ясауны күздә тота. Текстларны башта игътибар белән уку, бары шуннан соң гына әсәргә яки тәкъдим ителгән өзеккә карата куелган сорауларга җавап бирә башлау мөһим.

Эпик яки драма әсәренә анализны үз эченә алган беренче бүлектә бер сүз яки сүзтезмә белән җавап язу юнәлешендә 7 сорау һәм киңәйтелгән җавап таләп итүче 2 сорау тәкъдим ителә.

Лирик әсәргә анализны үз эченә алган икенче бүлектә бер сүз яки сүзтезмә белән җавап язу юнәлешендә 5 сорау һәм киңәйтелгән җавап таләп итүче 2 сорау тәкъдим ителә.

Җавап язу барышында төгәл эш таләп ителә. Эпик һәм лирик әсәргә киңәйтелгән анализ таләп иткән биремнәргә җавап язганда темадан читкә китмичә, җавапны артык киңәйтмичә, 5-10 җөмлә күләмендә формалаштыру кирәк. Әмма бу сан якынча, шартлы, җавапны тикшерү барышында аның эчтәлегенә игътибар ителә. Беренче, икенче бүлекләрдә сорауга төгәл җавап табылмый икән, авырлык тудырган сорауларны калдырып торырга, өченче өлештәге биремнәрне үтәргә, эшләнми калган биремнәргә соңыннан әйләнеп кайтырга мөмкин.

Өченче бүлек өч биремне үз эченә ала. Алар әдәбиятның аерым чорларына яки әдипләр иҗатына, әдәби процесстагы үзенчәлек-хасиятләргә бәя бирүне күздә тота. Җавап бирү барышында биремнәрнең БЕРСЕНӘ генә сочинение формасында киңәйтелгән җавап язу сорала.

Катлаулылык дәрәҗәсенә карап, һәр биремгә бер яки аннан артык балл куела, ахырда бөтен баллар бергә кушылып, нәтиҗә чыгарыла.

**Уңышлар телибез!**

**1 НЧЕ БҮЛЕК**

|  |
| --- |
| **Тәкъдим ителгән өзекне укыгыз һәм биремнәргә җавап бирегез.** |

Чаршау эче бераз тынып торды, аннары киндер күлмәк өстеннән шундый ук алъяпкыч буган оек-чабаталы хатын ситсы яулыгының читләрен битенә тартып һәм башын иеп кенә чыкты да**,** самовар артынарак килеп утырды.

Аңа күтәрелеп карагач та, минем йөрәк әллә нишләп китте. Дөресрәге, яшермичә әйтим, бер чиркану тойгысы йөрәкне өшетеп җибәргәндәй булды: бичара хатынның бөтен битен-күзен кайчандыр кичергән рәхимсез чәчәк зәхмәте тәмам бозып бетергән иде. Өстенә карап, моны сурәтләп торуы авыр, ничектер тел бармый, ләкин шулай да сул күзенең бөтенләй кысылып, ә уң күзенең иләмсез зураеп калуын әйтмичә булдыра алмыйм, чөнки шушы яшь пәрдәсе аша караган кашсыз-керфексез күзендә бичараның бөтен эчке җаны чагылырга тора кебек иде. Әйтерсең, бу һич йомылмас моңсу күз аның шәрәләнеп калган бердәнбер күңел көзгесе!

Аны күреп беренче чиркану һәм кызгану тойгысын кичергәч тә**,** күңелгә иң башлап шундый уй килде: ничек итеп Бәдретдин бу бәхетсез әнисен чакырып алырга һәм безгә күрсәтергә җөрьәт итте икән? Без гадәттә кешене куркытырлык ямьсез яки гарип туганнарыбызны ятлар күзенә күрсәтмәскә тырышабыз. Хәтта әниебезне дә, әгәр ул шушындый булса, үзебез чакырып алып күрсәтергә кыймас идек, уңайсызланыр идек, оялыр идек, Бәдретдин бу кыен хәлне бөтенләй күрми, аңламый микәнни? Әллә күрсә, аңласа да бик тирән яшерә беләме?...

Йомырка тәбәсен капкалап, икешәр чынаяк чәй эчкәч, без чәшкеләребезне капладык. Бәдретдин, сыеның ярлылыгыннан булса кирәк, үзалдына сиздермәскә тырышып кына, бер сулап куйды. Аннары кисәк кенә аягүрә басты да:

– Булмаса, мин сезгә үземнең китапларымны күрсәтим әле, – диде һәм тәрәзә башына ясаган кечкенә шүрлектән бер өем китапларын алып безгә бирде. Без бер эш чыкканга куанып, шуларны карый башладык...

– Минем бит әле сезгә, шәрикләр, тагын бер күрсәтәсе нәрсәм бар, – диде Бәдретдин һәм, яңадан торып, шүрлектән кечкенә генә скрипкә алды. Бу кулдан гына ясалган, буялмаган, хөрти генә бер скрипкә иде.

Без гаҗәпләнеп сорадык:

 – Кайдан бу синдә?

 – Үзем мәтәштергән булдым инде, – диде Бәдретдин һәм скрипкәнең тонык кына тавыш чыгарган кылларын көйләргә тотынды. Аның кубыз уйнавын, мандолина чирткәләвен без белә идек. Әмма скрипкә!..

 – Әй, Бәдри, нигә моңарчы яшердең? – дидек без. – Мәдрәсәдә Сәгыйт скрипкәсен алып, үзеңнән уйнаткан булыр идек бит!

 – Оста барда кулың тый! – диде Бәдретдин, тыйнак кына елмаеп.

 Ул айлар буе кул тимичә яткан скрипкәсен шактый озак азапланып көйләде. Шулчак мин аның әнисенә күтәрелеп карадым: ана үзенең шәкерт улына шундый бер бәгырьгә төшәрлек мәхәббәт белән, бәхет-сөенеч белән сихерләнеп, эреп, мөкиббән китеп карап утыра иде ки, мин хәтта йөрәгем-тәнем белән әллә ничек тетрәнеп куйгандай булдым. Аңлыйсызмы, күз алдыгызга китерә аласызмы, – гүя бу зураеп ачылган сыңар күздәге өнсез карашта, бер адәм затына гына түгел, бөтен җан иясенә хас ниндидер менә үзе эшләгән могҗизага таң калу һәм шуңа чиксез куану, шуның белән әйтеп бетергесез горурлану ап-ачык чагылып тора иде: ул тапкан бит бу баланы! Ул имезгән бит аңа күкрәк сөтен! Ул шушы сөлек кебек егетнең әнисе бит! Шәкерт әнисе, гыйлем иясе булачак кешенең әнисе... Ихтыярсыздан йөрәгем үкси башлап, мин тизрәк башымны түбән идем...

 Скрипкәнең тавышы бик зәгыйфь иде, чеби тавышыдай көчсез, нечкә иде, ләкин бу минутта безнең күңелләргә ул да бик ягымлы, бик тансык иде. Бәдретдиннең уйнавын барыбыз да шылт та итмичә, тып-тын калып тыңлап утырдык. Бу ярлы өйнең һавасында ук ниндидер бер авыр сагышлы моң – мәңгелек моң йөзә кебек иде. Текә генә катып утырган ап-ак бабай ни уйлый, бүкәне өстеннән бер генә дә кузгалмаган абзый кеше ни кичерә, – моны белүе һич мөмкин түгел иде. Тик шушы моң эчендә, томан аша караган тулы ай төсле, Бәдретдиннең әнисе үзенең сүзсез шатлыгы белән яктырып утыра. Нинди язмышлар бәйләгән бу кешеләрне, нинди серләр саклана алар арасында?

*Ә.Еники «Матурлык»*

|  |
| --- |
| ***Бер сүз яки сүзтезмә белән җавап таләп иткән биремнәргә җавабыгызны регистрация һәм җаваплар бланкының беренче битенә урнаштырыгыз.******Биремнәргә җавабыгызны шушы бирем номерының уң ягына беренче шакмактан башлап сүз яки сүзтезмә рәвешендә языгыз. Һәр хәрефне аерым шакмакка ачык итеп языгыз. Сүзләр янына бернинди дә тыныш билгеләре куелмый һәм буш шакмаклар калдырылмый.***  |

 **1** Сайланган әсәрнең кайсы әдәби жанрга каравын ачыклагыз һәм җавапта языгыз.

 Җавап: .

 **2**  Әлеге өзек алынган әсәрнең кайсы әдәби төргә каравын билгеләгез һәм җаваплар бланкына языгыз.

 Җавап: .

 **3**  Өзектә бирелгән, кеше күңеленең, ана белән бала мөнәсәбәтләренең матурлыгын символлаштырган образны язып куегыз.

 Җавап: .

 **4** Тәкъдим ителгән образларны һәм аларның әсәр сюжетында чагылыш тапкан сыйфатын тәңгәлләштерегез. Икенче баганадан беренче баганадагы персонажларга туры килгән сыйфатны сайлап алыгыз.

Геройлар:

А) Бәдретдин

Б) Әнисе

В) хикәяләүче

Характер сыйфаты:

1.ихластан баласын ярата;

2.матурлыкны күреп, соклана белә;

3. эчке матурлыкка ия, игелекле.

 Җавапта үзегез дөрес дип уйлаган җавап санын таблицадагы хәрефләргә туры китереп куегыз:

|  |  |  |
| --- | --- | --- |
| А  | Б  | В  |
|  |  |  |

 **5** . Өзектә хикәяләүченең эчке кичерешләре тасвирлана. Аны сурәтләү барышында кулланылган әдәби алымның атамасын язып куегыз.

 Җавап: .

 **6**  Өзектә Бәдретдинннең дуслары белән сөйләшүе рәвешендәге сөйләмнең әдәбият белемендәге атамасын языгыз.

 Җавап: .

 **7** «*Тик шушы моң эчендә, томан аша караган* ***тулы ай төсле****, Бәдретдиннең әнисе үзенең сүзсез шатлыгы белән яктырып утыра..*» юлларында кулланылган тел-сурәтләү чарасын билгеләгез һәм атамасын җаваплар бланкына языгыз.

 Җавап: .

|  |
| --- |
| ***Киңәйтелгән җавап таләп иткән биремнәрне үтәү өчен җаваплар бланкының икенче битен кулланыгыз. Биремнең номерын күрсәткәннән соң, 5-10 җөмлә күләмендә эзлекле җавап языгыз. Автор позициясен ачыгыз, әсәр текстына таянып, үз фикерегезне дә дәлилләгез. Биремгә җавап бирү барышында чагыштыру өчен китерелгән мисаллар ике әсәрдән дә ким булмаска тиеш. Бер үк авторның ике әсәрен мисалга китерергә дә мөмкин.*** |

 **8** «Матурлык» әсәрендәге скрипкә тавышы образының функциясен, вазифасын ачыклап языгыз.

 **9** Әлеге әсәрендә автор Бәдретдин образы аркылы нинди фикерләр күтәрә, бу яктан ул кайсы әсәрләр белән аваздаш? Җавабыгызны мисаллар белән дәлилләп языгыз.

**2 НЧЕ БҮЛЕК**

|  |
| --- |
| ***Түбәндә тәкъдим ителгән өзекне укыгыз һәм биремнәргә җавап бирегез.*** |

Аргы ярда әле көмеш җырлар,

Елларның да аргы ярында,

Чыдар микән йөрәк ахыргача

Җырлаганчы шуның барын да?

Беренче җыр - илем турында ул,

Олы юлга дәшкән җырдыр ул,

Йөрәк кадәр чәчәк бөреләре

Тирбәлешеп торган кырдыр ул...

Икенче җыр... әни турында ул,

Ун мең еллык моңлы көйдер ул;

Бу җиһанда җанны җылытучы

Бердәнбер өй, изге өйдер ул.

Өченче җыр... Сөю турындадыр -

Мең яңарган иске моңдыр ул;

Яшәү өчен, чиксез дәвам өчен

Һавадыр ул, сихри тындыр ул.

Дүртенче җыр... Бусы җырланадыр

Елларның иң аргы ярында.

Ансын каен җырлар... каберемдә...

Калганнарын - үзем! Барын да!..

*Зөлфәт «Дүрт җыр»*

|  |
| --- |
| ***Бер сүз яки сүзтезмә таләп иткән биремнәргә җавабыгызны регистрация һәм җаваплар бланкының беренче битенә урнаштырыгыз.******Биремнәргә җавабыгызны шушы бирем номерының уң ягына****, беренче шакмактан башлап,* ***сүз яки сүзтезмә рәвешендә языгыз. Һәр хәрефне аерым шакмакка ачык итеп языгыз, сүзләр янына бернинди дә тыныш билгеләре куймагыз.*** |

 **10** Китерелгән шигырьнең кайсы әдәби төргә каравын билгеләгез.

 Җавап: .

 **11**  Өченче строфада кулланылган, лирик геройның әнисен, туган нигезен ярату тойгысын ачарга ярдәм иткән образны атагыз.

 Җавап: .

 **12** Шигырьдә кулланылган, сөйләмнең гадәти булмаган тәртибенә нигезләнгән стилистик фигураны атагыз.

 Җавап: .

 **13**  Тәкъдим ителгән исемлектән шигырьдә кулланылган өч сурәтләү чарасын һәм алымын сайлап алыгыз. Җавабыгызда алар алдына куелган саннарны үсү тәртибендә языгыз.

1. Метафора;
2. Гипербола;
3. Инверсия;

 4. Сынландыру.

 Җавап: .

 **14** « *Ансын* ***каен җырлар****... каберемдә.../ Калганнарын - үзем! Барын да!..*» юлларында кулланылган тропның төрен билгеләгез.

 Җавап: .

|  |
| --- |
| ***Киңәйтелгән җавап таләп иткән биремнәрне үтәү өчен җаваплар бланкының икенче битеннән файдаланыгыз. Биремнең номерын күрсәткәннән соң, 5-10 җөмлә күләмендә җавап языгыз. Автор позициясен ачыгыз, әсәр текстына таянып, үз фикерегезне дә дәлилләгез. Биремгә җавап бирү барышында чагыштыру өчен китерелгән мисаллар ике әсәрдән дә ким булмаска тиеш. Бер үк авторның ике әсәрен мисалга китерергә дә мөмкин.*** |

 **15** Зөлфәтнең«Дүрт җыр» шигырендә лирик геройның хис-кичерешләрен сурәтләү өчен автор мөрәҗәгать иткән образлар.

 **16** Шигырьдә автор фикерен, идеяне ачыклап языгыз. Мондый фикер авторның тагын кайсы шигырьләрендә үткәрелә? Җавабыгызны дәлилләгез.

**3 НЧЕ БҮЛЕК**

|  |
| --- |
| ***3 нче бүлек биремнәрен үтәү өчен җаваплар бланкының икенче битеннән файдаланыгыз. Җавап бирү барышында тәкъдим ителгән биремнәрнең бары БЕРСЕН генә сайлап алыгыз. Үзегез сайлаган биремгә, әдәби материалга таянып, киңәйтелгән җавап языгыз. Куелган проблемаларны, автор позициясен үзегез аңлаганча ачыклап, тулы җавап бирүегез сорала. Әсәр текстына таянып, үз фикерегезне дәлилләгез. Иншаның төзелешен уйлагыз, эзлеклелекне саклагыз, анализ барышында теоретик төшенчәләргә таяныгыз. Сочинениенең күләме 150 сүздән дә ким булмаска тиеш, 100 сүздән дә ким булган очракта инша 0 балл белән бәяләнә. Җаваплар бланкында сайлап алган биремегезнең номерын күрсәтегез.*** |

 **17.1** Р.Фәхретдиннең «Әсма, яки Гамәл вә җәза» әсәрендә автор күтәргән проблемалар.

 **17.2** Г.Исхакыйның «Җан Баевич» әсәрендә образлар бирелеше, алар аша җиткерелгән фикерләр.

 **17.3** М.Әгъләмов иҗатында лирик герой. Җавабыгызны шигъри әсәрләрдән мисаллар белән дәлилләп языгыз.

**ТАТАР ӘДӘБИЯТЫННАН**

**БЕРДӘМ РЕСПУБЛИКА ИМТИХАНЫ ЭШЕН БӘЯЛӘҮ СИСТЕМАСЫ**

**Бер сүз яки сүзтезмә белән җавап таләп иткән биремнәргә җаваплар**

|  |  |
| --- | --- |
| **Биремнең саны** | **Җавабы** |
| 1 | Хикәя  |
| 2 | Эпик төр / Проза  |
| 3 | Скрипкә  |
| 4 | 312 |
| 5 | Психологик анализ  |
| 6 | Диалог  |
| 7 | Чагыштыру  |
| 10 | Лирик төр < Поэзия  |
| 11 | Өй < изге өй  |
| 12 | Инверсия  |
| 13 | 134 |
| 14 | Сынландыру  |

**КИҢӘЙТЕЛГӘН ҖАВАПЛАРНЫ ТАЛӘП ИТҮЧЕ БИРЕМНӘРНЕҢ ҮТӘЛЕШЕН ТИКШЕРҮ ҺӘМ БӘЯЛӘҮ КРИТЕРИЙЛАРЫ**

|  |
| --- |
| **Игътибар!** «2 нче санлы биремнәр бланкының җавапларны тикшерү беркетмәсе»ндә җавапларга балл куйганда, шуны истә тотарга кирәк: **җавап булмаган очракта** (имтихан бирүче бу биремне эшли дә башламаган булса, бернинди язма да булмаса), беркетмәгә **«Х»** куела, **«0»** куелмый. |

**Киңәйтелгән җавап таләп иткән биремнәрне (5-10 җөмлә күләмендә) бәяләү**

5-10 җөмлә күләмендәге киңәйтелгән җавапны таләп итә торган бирем. Җавапка билгеләнгән күләм шартлы, ул сорауның катлаулылыгына һәм эчтәлегенә бәйле. Укучы сорауга эчтәлеге ягыннан тулы җавап язарга, әмма үз җавабын мөмкин булган кадәр кыска формалаштырырга тиеш.

|  |  |
| --- | --- |
| **Критерий**  | **Балл**  |
| **1. Фикер тирәнлеге һәм җавапның дәлилләнгән булуы** |  |
| а) имтихан тапшыручы укучы биремнең үзенчәлегенә төшенгән: сорауны аңлап җавап биргән, автор позициясен ачкан, үз фикерен дәлилләгән, фактик хаталар юк | **3** |
| б) имтихан тапшыручы укучы сорауга җавап бирә, ләкин җавабын нигезләп бетерә алмый / яки җавабын әсәрнең кыскача эчтәлеген сөйләү белән генә чикли / яки җавапта бер фактик хата күзәтелә | **2** |
| в) имтихан тапшыручы сорауга өстән генә җавап бирә, үз фикерен күрсәтә, әмма автор позициясен төгәлләштереп бетерә алмый, җавап хаталы һәм төгәл түгел / яки 2 фактик хата ясалган | **1** |
| г) укучы сорауга бөтенләй җавап бирмәгән / яки эчтәлеге ягыннан сорауга туры килми торган җавапны язган / яки 3 һәм аннан да күбрәк фактик хата ясалган  | **0** |
| 1. **Җавапның сөйләм нормаларына туры килүе**
 |  |
| а) Җавапта бер генә сөйләм хатасы бар | **1**  |
| б) җавапта сөйләм хаталары бердән артык  | **0** |
| **Иң югары балл** | **4** |

**Чагыштырма планда киңәйтелгән җавап таләп иткән биремнәрне (5-10 җөмлә күләмендә) бәяләү**

5-10 җөмлә күләмендәге киңәйтелгән җавапны таләп итә торган бирем. Җавапка билгеләнгән күләм шартлы, ул сорауның катлаулылыгына һәм эчтәлегенә бәйле. Укучы сорауга эчтәлеге ягыннан тулы җавап язарга, әмма үз җавабын мөмкин булган кадәр кыска формалаштырырга тиеш.

Җавапны тикшерү барышында беренче критерий буенча 0 балл куелса, җавап икенче критерий нигезендә тикшереп торылмый.

|  |  |
| --- | --- |
| **Критерий**  | **Балл**  |
| **Тәкъдим ителгән әсәрнең әдәби контекстка кертелүе һәм җавапның нигезләнгән булуы** |  |
| а) имтихан тапшыручы биремнең үзенчәлеген аңлый: әдәби контекстка куелган таләпне үтәп, төшенеп җавап бирә (күтәрелгән тема, проблема яки мотив, образ, әдәби чаралар һәм алымнар чагылышын тапкан ике-өч әсәрне һәм язучыны атый), сорауга төгәл җавап биргән, тиешле дәлилләр белән фикерен раслап бара, фактик хаталар ясамый | **4** |
| б) имтихан тапшыручы җавабында әдәби контекстны өлешчә файдалана (1 позиция), чагыштыруга өлешчә нигезләмә бирә (авторларны һәм әсәрләрен генә санап чыга), 2 әсәрнең исемен атый / яки җавапта 1 фактик хата ясый | **3** |
| в) имтихан тапшыручы җавабында әдәби контекстны өлешчә файдалана (1 позиция), чагыштыруга өлешчә нигезләмә бирә (авторларны һәм әсәрләрен генә санап чыга), 1 әсәрнең исемен атый / яки җавапта 2 фактик хата ясый | **2** |
| в) имтихан тапшыручы җавабында әдәби контекстны өлешчә генә файдалана (1 позиция), чагыштыруга нигезләмә бирми (авторларны яки әсәрләрнең исемнәрен дә күрсәтми) / яки эчтәлеге ягыннан нигезләнгән җавапны язмый / яки җавапта 3 фактик хата ясый | **1** |
| г) укучы сорауга бөтенләй җавап бирми яки язмасының эчтәлеге биремгә туры килми / яки җавапта 3тән артык фактик хата ясый  | **0** |
| **Иң югары балл** | **4** |

**Киңәйтелгән җавап таләп иткән биремнәрне (сочинение форматында) бәяләү**

3 нче бүлекнең бирем җаваплары биш критерий ярдәмендә бәяләнә, шулар арасында иң мөһиме, әһәмиятлесе булып беренчесе - эчтәлек санала. Тикшерү барышында җавапның эчтәлеге 0 балл белән бәяләнгән очракта, бирем эшләнмәгән булып санала һәм **алга таба тикшерелми**. Калган (2, 3, 4, 5) бәяләү аспектлары буенча 2 нче биремнәрнең җавапларын тикшерү бланкына 0 балл куела.

 Тикшерү барышында беренче позициянең балы беркетмәнең 7 нче баганасына, икенче позициянеке – 8 нче баганага, өченче позициянеке – 9 нчы баганага, дүртенче позициянеке – 10 нчы баганага, бишенче позициянеке – 11 нче баганаларга куела.

 3 нче өлешнең биременә җавапны бәяләгәндә, язылган иншаның күләме исәпкә алына. Укучыларга 150 сүздән ким булмаган күләмдәге текстны язу тәкъдим ителә. Әгәр инша тексты 100 сүздән ким булса, мондый эш үтәлмәгән дип санала һәм «0» балл белән бәяләнә.

|  |  |
| --- | --- |
| **1. Җавапның төгәллеге, тирәнлеге, дәлилләнгән булуы** | **Балл** |
| а) укучы сорауны аңлап, төгәл җавап бирә, автор позициясенә нигезләнеп, үз фикерен җиткерә ала, соралган төп үзенчәлекләрне билгели, мисаллар ярдәмендә ныгыта, анализлау сәләтен күрсәтә, җавабын дәлилли, фактик хаталары юк | **3** |
| б) укучы сорауны тулаем аңлап та, җавап бирү барышында гомуми җөмләләр белән чикләнә, мисаллар белән ныгытып, төгәл җавап бирми / яки 1-2 фактик хата күзәтелә  | **2** |
| в) сорауга җавап өстән-өстән генә, бик гади аңлатыла, әдәби-теоретик төшенчәләр ярдәмендә ныгытылмый / яки 3-4 фактик хата күзәтелә | **1** |
| г) укучы сорауга бөтенләй җавап бирми / яки эчтәлеге ягыннан сорауга туры килми торган җавапны яза / яки 4 тән артык фактик хата күзәтелә  | **0** |
| **2. Әдәби-теоретик төшенчәләрне аңлау, алар белән эшләү дәрәҗәсе** | **Балл** |
| а) әсәрне анализлау яки чорга характеристика бирү барышында әдәби-теоретик төшенчәләр аңлап, урынлы кулланыла, җавап теоретик яктан югары дәрәҗәдә язылган  | **2** |
| б) имтихан тапшыручы әдәби-теоретик төшенчәләрне аңлый, әмма әдәби материалга анализда аларны куллану барышында 1 төгәлсезлек күзәтелә  | **1** |
| в) укучы әдәби-теоретик төшенчәләрне дөрес кулланмый яки әдәби-теоретик төшенчәләрдән мәгълүматлы түгел, әдәби материалга анализда аларны куллану барышында 1 дән артык хата ясый  | **0** |
| **3. Җавапның, әдәби текстларны кулланып, нигезле, дәлилләнгән булуы** | **Балл** |
| а) җавап мисаллар ярдәмендә ныгытыла, соралган әсәр (әсәрләр) җитәрлек күләмдә файдаланыла (өзекләр китерелә, кыскача эчтәлек сөйләнә, текстның микротемаларына мөрәҗәгать ителә, әсәрләргә сылтамалар бирелә һ.б.) | **3** |
| б) җавап бирү барышында әсәрне (әсәрләрне) файдаланып та, җавапны дәлилли алмый, мисаллар нигезле түгел / яки текстның бу җавапны дәлилли торган өлешләре файдаланылмый | **2** |
| в) җавапта әсәрнең (әсәрләрнең) турыдан-туры эчтәлеге генә урын ала  | **1** |
| г) җавап бирү барышында әсәр (әсәрләр) бөтенләй файдаланылмый, нигезләнми | **0** |
| **4. Җавапның эзлеклелеге, фикерне җиткерү мөмкинлеге**  | **Балл** |
| а) җавап логик яктан эзлекле языла, фикерләр үзара бәйләнештә бирелә, төгәл җиткерелә | **3** |
| б) җавапның мәгънәви өлешләре үзара логик яктан эзлекле языла, әмма аерым кабатлаулар, төгәлсезлекләр күзәтелә | **2** |
| в) җавап эзлекле булып та, фикер еш кабатлана, төп темадан читкә киткән урыннар күзәтелә | **1** |
| г) җавап логик яктан эзлекле язылмаган, эзлеклелек тупас бозылган, җавапта гомуми мантыйк юк | **0** |
| **5. Җавапның әдәби сөйләм нормаларына туры килүе** | **Балл** |
| а) сөйләм хаталары юк яки 1 сөйләм хатасы ясалган | **3** |
| б) 2-3 сөйләм хатасы күзәтелә | **2** |
| в) 4 сөйләм хатасы ясалган | **1** |
| г) сөйләм хаталары бик күп (5 яки аннан да артык) булып, фикерне аңлауда кыенлыклар тудыра | **0** |
| *Иң югары балл* | ***14*** |

**2022 нче елда татар әдәбиятыннан уздырылачак**

**бердәм республика имтиханының гомуми планы**

Биремнәрнең язмада һәм җавап бланкындагы

**Катлаулылыгы ягыннан:**

**Б –** база белем (үтәлеше якынча 60 % – 90 %);

**Ө** – өлешчә катлауландырылган ( 40 % – 60 %);

**К** – катлаулы (40 % тан кимрәк).

Имтихан эшенең планына белемне тикшерү өчен биремнәр туплана. Белем дәрәҗәсе кодификаторга тупланган эчтәлектән чыгып кына тикшерелә. Татар мәктәпләре һәм гимназияләреукучылары өчен тәкъдим ителгән кодификатордагы эчтәлекне 2 блокка тупларга мөмкин.

**1 нче блок** эпик әсәрләрдән алынган 3.2, 3.3, 3.4, 3.5, 4.1, 4.2, 4.3, 4.4, 4.5, 5.1, 5.4, 5.5, 5.12, 5.13, 5.14, 5.15, 5.16, 6.1 һәм драма әсәрләреннән алынган 4.9, 4.10, 4.11, 5.3, 5.17, 6.3 өзекләрдән тора.

**2 нче блокка** ХХ йөздә иҗат ителгән шигъри әсәрләр кертелгән: 4.6, 4.7, 4.8, 5.2, 5.6, 5.7, 5.8, 5.9, 5.10, 5.11, 5.18, 6.2.

|  |  |  |  |  |  |  |
| --- | --- | --- | --- | --- | --- | --- |
| **№** | **Биремнәр-нең номеры** | **Белемнәр-не тикшерү коды** | **Кодификатор буенча эчтәлек элементларын тикшерү коды** | **Биремнәрнең катлаулылык дәрәҗәсе** | **Биремне үтәгән өчен максималь балл** | **Биремне үтәү өчен бирелгән якынча вакыт (минут-ларда)** |
| **1 БҮЛЕК** |
| 1 | 1 | 1.1 | **1 нче блок**  | Б | 1 | 3 |
| 2 | 2 | 1.1 | **1 нче блок**  | Б | 1 | 3 |
| 3 | 3 | 1.2 | **1 нче блок**  | Б | 1 | 3 |
| 4 | 4 | 1.2 | **1 нче блок**  | Б | 1 | 3 |
| 5 | 5 | 1.2 | **1 нче блок**  | Б | 1 | 3 |
| 6 | 6 | 1.2 | **1 нче блок**  | Б | 1 | 3 |
| 7 | 7 | 1.2 | **1 нче блок**  | Б | 1 | 3 |
| 8 | 8 | 1.3 | **1 нче блок**  | Ө | 4 | 21 |
| 9 | 9 | 1.4 | **1 нче блок**  | Ө | 5 | 21 |
| **2 БҮЛЕК** |
| 10 | 10 | 2.1 | **2 нче блок (5.4)** | Б | 1 | 3 |
| 11 | 11 | 2.1 | **2 нче блок**  | Б | 1 | 3 |
| 12 | 12 | 2.1 | **2 нче блок**  | Б | 1 | 3 |
| 13 | 13 | 2.1 | **2 нче блок**  | Б | 1 | 3 |
| 14 | 14 | 2.1 | **2 нче блок**  | Б | 1 | 3 |
| 15 | 15 | 2.2 | **2 нче блок**  | Ө | 4 | 21 |
| 16 | 16 | 2.3 | **2 нче блок**  | Ө | 5 | 21 |
| **3 БҮЛЕК** |
| 17 | 17.1 | 3.0 | **Урта гасыр әдәбиятына яки ХIХ йөзгә караган бер әсәрдән**  | К | 15 | 120 |
| 18 | 17.2 | **ХХ йөз башы әдәбиятына караган әсәрдән**  |
| 19 | 17.3 | **ХХ йөз әдәбиятына караган әсәрдән**  |
| Биремнәрнең гомуми саны – **17**.Катлаулылык дәрәҗәсенә карап: б. – **12**, өлешчә катлауландырылган – **4**, катлаулы – **1**.Эшкә максималь балл **– 42.**Имтихан эшен башкару вакыт **- 210 минут** |